**Beszámoló a Közterület-felügyelet 2023. évi munkájáról**

1. **A Közterület-felügyelet munkavégzéséről szóló statisztika (időszak: 2023. január 1. – 2023. november 30.)**
2. Térfigyelő ügyeleti szolgálat

A nap 24 órájában üzemelő Szolgálatirányítási Központba 2023. évben november 30. napjáig összesen 1964 db lakossági bejelentés érkezett, amelyből 1668 db telefonon keresztül, 198 db elektronikus úton (e-mail) került fogadásra. Személyes bejelentés 98 esetben történt.

A lakossági bejelentések számának tükrében az látszik, hogy a korábbi évek növekedését követően az előző 2 évhez képest hasonlóan alakulnak, azzal, hogy a bejelentések száma várhatóan december 31-ig még növekedni fog az ünnepek beálltával.

A Közterület-felügyeletre az elmúlt 6 évben beérkező lakossági bejelentések számát az alábbi táblázat tartalmazza, amelyből egyértelműen látszik a tendencia a lakossági bejelentések számának alakulásában.

|  |  |
| --- | --- |
| **Év** | **Lakossági bejelentések** |
| 2018 | 885 |
| 2019 | 1312 |
| 2020 | 1335 |
| 2021 | 1746 |
| 2022 | 1953 |
| **2023** | **1964** |

A térfigyelő ügyeleti szolgálat összesen 90 esetben alkalmazott hangszórón keresztül figyelmeztetést szabálysértés elkövetése miatt, továbbá 106 esetben alkalmaztak feljelentést. 916 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása, IPL rendszerben adatlekérés stb.).

A Szombathelyi Rendőrkapitányság 85 alkalommal kereste meg a Közterület-felügyeletet kamerafelvétel kiadása, átadása végett. A rendőrség különböző szervezeti egységei a munkavégzésük elősegítése érdekében összesen 207 esetben kértek segítséget helyszíni intézkedések lefolytatására. Továbbá önkormányzati tulajdonban lévő cégek összesen 66 esetben kértek segítséget, többnyire a munkavégzésük akadályozását képező gépjármű tulajdonosának felkutatása ügyében. A Közterület-felügyelet számos esetben közreműködött és nyújtott segítséget önkormányzati társosztályoknak, illetve irodáknak, pl. helyszíni szemle során.

A Szombathelyi Rendőrkapitányság járőrei 63 esetben intézkedtek a térfigyelő ügyeleti szolgálat által kamerán észlelt bűncselekmény, szabálysértés és szabályszegés megszüntetésének ügyében.

1. Reagáló szolgálat

A reagáló szolgálat az említett időszakban 2308esetben alkalmazott szabálysértések észlelése esetén figyelmeztetést. 19 esetben helyszíni bírságot, 53 esetben a gépjármű üzembentartójának távollétében helyszíni bírságot szabott ki, illetve 214 esetben alkalmaztak feljelentést és 12181 esetben foganatosítottak egyéb intézkedést.

Ezekben az intézkedésekben a FÉHE Nonprofit Kft. értesítése hajléktalan személy ügyében, mentőhívás, útszakaszok biztosítása, helyszíni ellenőrzés végrehajtása, lakossági tájékoztatás vált szükségessé. A város területén számos esetben hajtottak végre a felügyelők rendezvénybiztosítási feladatokat, illetve több helyszínen végeztek területzárást, -ürítést a városi utcatakarítás, lomtalanítás elvégzése vagy adott esetben útfelújítási munkálatok miatt.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 207 esetben helyezett el értesítést a gépjárműveken.

1. Közterületi járőrszolgálat

A közterületi járőrszolgálatba beosztott felügyelők a szolgálatot gyalogos, kerékpáros, motoros és gépkocsizó járőrözés formájában hajtották végre.

A közterület-felügyelők járőrszolgálatuk ellátása során közlekedési szabálysértés miatt 3431 esetben alkalmaztak figyelmeztetést. Közrendvédelmi szabálysértések miatt a felügyelők 164 esetben éltek a figyelmeztetés lehetőségével. Helyszíni bírságot közúti közlekedési és közrendvédelmi szabálysértések elkövetése miatt 97 esetben szabtak ki. A kiszabott bírságok összege összesen 1.482.000,- forint volt. (A helyszíni bírság összegét a hatályos jogszabályok alapján a központi költségvetésbe kell befizetni, az nem a Polgármesteri Hivatal bevételét képezi.) Közigazgatási eljárást közlekedési szabályszegés miatt 13 esetben indítottunk a Szombathelyi Rendőrkapitányság irányába. Szabálysértési feljelentést közúti közlekedési szabályok megszegése miatt 7 esetben, közrend elleni szabálysértés elkövetése miatt 86 esetben alkalmaztak a felügyelők.

A járőrszolgálat által a Redmine mobiltelefonos applikáción keresztül összesen 201 jelzés került beküldésre, amelyek további intézkedéseket igényeltek. A Városüzemeltetési Osztály tájékoztatása alapján 194 esetben a jelzett problémák megoldásra kerültek, 7 esetben az intézkedés folyamatban van.

A szabálysértési és bűnügyi szempontból fertőzött területeken, helyszíneken a Közterület-felügyelet fokozott jelenléte és visszatérő ellenőrzése biztosított volt, az ellenőrzéseket az év hátralévő részében is végrehajtjuk.

A **belváros** közbiztonságának, köztisztaságának növelése és annak megóvása érdekében állandó járőrpár hajtja végre a közterületi ellenőrzéseket, valamint teszi meg a szükséges intézkedéseket. A belváros és környékének ellenőrzése folyamatos, szükség esetén fokozott ellenőrzés elrendelésére is sor kerül. A Fő téren kihelyezett térfigyelő kamerarendszer hangszóróján keresztül a szabálysértések megszüntetése érdekében összesen **74 esetben intézkedtek a felügyelők szabálytalanul kerékpározó személyekkel szemben**.

A Fogyatékkal Élőket és Hajléktalanokat Ellátó Nonprofit Kft. által üzemeltetett hajléktalan szálló környékén, a Szombathely, Zanati út – Sas utca kereszteződésének közvetlen környezetében az ellenőrzések és az intézkedések számát fenntartottuk, amelynek köszönhetően a hajléktalan életmódot folytató személyek jogsértéseinek száma jelentősen csökkent. Ennek hatására a hajléktalan életmódot folytató személyek új helyszíneken jelentek meg, amelyek ellenőrzése, valamint az intézkedések megtétele is folyamatos. Új helyszínként többek közt a Szalézi tér, Vasút utca, Éhen Gyula tér, Szent Márton tér és a Pálya utca voltak megfigyelhetőek. Az ellenőrzések fokozásának köszönhetően az idei évben jelentősen kevesebb lakossági jelzés, panasz érkezett ezekről a helyszínekről a hajléktalan életmódot folytató személyek jelenlétével, illetve jogsértéseivel kapcsolatban.

A **szolgáltatóházak** környékének ellenőrzése az egész évben folyamatos volt, a fokozott és visszatérő ellenőrzések eredményeként megállapítható, hogy az ezekkel kapcsolatos lakossági bejelentések száma csökkenő tendenciát mutat.

A Szűrcsapó utcában található térfigyelőkamerák áthelyezése nagy segítséget nyújtott a jogsértő cselekmények felderítésében, valamint azok visszaszorításában.

Nagy erőlelépés mutatkozott meg a Váci Mihály utcában található szolgáltatósor közbiztonságának növelésében is. A szolgáltatósoron több esetben is észleltünk térfigyelő kamerarendszeren keresztül garázda jellegű cselekmények elkövetését (verekedést), amelyek során a Szombathelyi Rendőrkapitányság lefolytatta a szükséges eljárásokat. Horváth Soma alpolgármester úr vezetésével 2023. november 14. napján került sor a Polgármesteri Hivatalban egy olyan fórum megtartására, amelyen a szolgáltatóházban működő üzletek üzemeltetői, a Szombathelyi Rendőrkapitányság, valamint a társszervek is képviseltették magukat. A fórumon szó esett a jelenlegi hatályos jogszabályok ismertetéséről, azok betarthatóságáról, valamint a jelenlegi problémák kezelésének lehetőségeiről.

**A Közterület-felügyelet főbb intézkedési mutatói összesítve:**

|  |  |
| --- | --- |
| **Intézkedések** | **2023. év** |
| Lakossági bejelentések száma | 1964 |
| Figyelmeztetés (közrendvédelmi és közlekedésrendészeti együtt) | 3595 |
| Kiszabott helyszíni bírság | 97 |
| Szabálysértési feljelentés | 93 |
| Büntető feljelentés | 21 |
| Közigazgatási hatósági eljárás kezdeményezése Vas Vármegyei Kormányhivatal felé (illegális hulladék elhelyezése miatt) | 73 |
| Forgalomra alkalmatlan gépjárművekkel kapcsolatos intézkedések | 334 |
| Zöldterületen való várakozással kapcsolatos közigazgatási hatósági eljárás | 165 |
| Egyéb intézkedések | 12181 |
| **Fenti intézkedések összesen:** | **18523** |

**A Közterület-felügyelet 2023. évi összes intézkedéseinek számában a korábbi évekhez képest jelentős növekedés figyelhető meg, amelyet a következő táblázat szemléltet:**

|  |  |
| --- | --- |
| **Év** | **Intézkedések száma összesen** |
| **2021** | **8206** |
| **2022** | **12560** |
| **2023** | **18523** |

Az előző évekhez képest jelentős számban megnövekedett a Közterület-felügyelet közterületi szolgálatának olyan jellegű munkája, amelyre eddig nem volt precedens. Többek között ilyen volt a komplex városi nagytakarítási program, illetve az útfelújításokkal járó külön feladatok elvégzése. A külön feladatok végrehajtása összesen **93 esetben, 1518 munkaórában valósult meg.** A területzárások, illetve parkolóürítések során összesen **1157 gépjármű** tulajdonos személyének megállapítása, valamint kiértesítése vált szükségessé, az akadály- és balesetmentes munka elősegítésének érdekében. Ezen felül a tényleges feladatvégrehajtások előtti napokon minden alkalommal előzetes munkálatok elvégzésére is sor került, mint például mobil KRESZ-táblák kihelyezése a SZOVA NZrt. munkatársaival közösen.

1. Állategészségügyi és Ebrendészeti Szolgálat

Az önkormányzat feladatkörébe tartozó ebrendészeti tevékenység ellátását az önkormányzat továbbra is saját szervezeti keretei között, a 9700 Szombathely, Hajnóczy József utca 1. szám alatti ebrendészeti telepén biztosítja.

Az Állategészségügyi és Ebrendészeti Szolgálat munkarendjének átalakításával az ebrendészek a munkanapokon (a korábbi 16 órához képest) továbbra is este 20 óráig elérhetőek, illetve rendkívüli esetekben hétvégén is berendelhetőek. A tavalyi évben új ügyfélfogadási rend került kialakításra, amely eredményeként idén tovább növeltük a lakossággal való kapcsolattartás minőségét, valamint mennyiségét.

Az Állategészségügyi és Ebrendészeti Szolgálat közösségi médiában való megjelenésére is nagy hangsúlyt fektettünk, amely során elmondható, hogy nagy előrelépést tettünk a befogott ebek örökbeadása érdekében.

A lakosság visszajelzése a közvetlenebb kapcsolattartásról nagyon pozitívnak és hatékonynak minősíthető.

Az Állategészségügyi és Ebrendészeti Szolgálat 2023. január-november közötti tevékenységéről az alábbiakban számolok be:

|  |  |
| --- | --- |
| **2023. január 1. - 2023. november 30.** |  |
| közterületen befogott eb | 31 |
| állatvédő szervezettől átvett eb | 1 |
| telepről gazdának átadott eb | 22 |
| örökbeadott eb | 9 |
| közterületen befogott, állatkórháznak átadott eb | 0 |
| hatósági megfigyelés alatt lévő eb | 3 |
| állatkórházban elaltatott eb (eutanázia) | 2 |
| állatvédő szervezetnek átadott eb | 2 |
| lakossági bejelentésre közterületen keresett, de meg nem talált kóbor eb | 57 |
| ebtetem | 38 |
| egyéb tetem (macska, galamb, sün, nyest stb.) | 124 |
| jelenleg a telepen lévő ebek száma | 14 |

A telephelyre 2023. évben a fenti intézkedéseken felül rendőrhatósági eljárás keretében 3 eb került beszállításra, illetve került sor azok hatósági megfigyelésére. A hatósági megfigyelést a Vas Vármegyei Kormányhivatal Szombathelyi Járási Hivatal határozatban rendelte el. A rendőrségi eljárás jogalapja „állatkínzás” vétsége volt.

A hatósági megfigyelést követően az eljáró Vas Vármegyei Kormányhivatal járási főállatorvosa végleges elaltatást egy esetben sem rendelt el, az állatok jogszerű tulajdonosaikhoz való visszajuttatásáról döntött. Sajnálatos módon a jogosult tulajdonos az ebek tulajdonjogáról önálló nyilatkozata alapján az Állategészségügyi és Ebrendészeti Szolgálat javára lemondott.

A Szombathelyi Állatklinika Bt. mint szerződéses partnerünk az állategészségügyi vizsgálatok során 2 eb esetében eutanázia mellett döntött.

Közterületen kóborló eb gazdához történő visszajuttatását követően az állattartókkal szemben 19 esetben kezdeményeztünk állatvédelmi közigazgatási hatósági eljárást.

2023. évben ebtámadás miatt a Szolgálat közreműködését nem kérték.

1. Mezőőri szolgálat

A mezőőri szolgálat munkatársai a város külterületi részein 16 esetben észleltek és dokumentáltak illegális hulladéklerakást, amelyben a szükséges intézkedések maradéktalanul lefolytatásra kerültek. A mezőőri szolgálat észlelése alapján a Közterület-felügyelet az idei évben 1 esetben kezdeményezett büntetőeljárást a Szombathelyi Rendőrkapitányság irányába.

A mezőőri szolgálat által észlelt illegális hulladékelhelyezések miatt a közigazgatási eljárások megindításáról gondoskodtunk az illetékes Vas Vármegyei Kormányhivatal felé.

Kiemelendő rendkívüli esemény 1 esetben történt, amikor is mezőőri szolgálatteljesítés közben területellenőrzés során kollégánk egy ismeretlen férfit észlelt egy magasles lábazatánál, aki az utólagos rendőrségi és orvosi vizsgálatok alapján önakasztást hajtott végre. Az észlelést követően a mezőőri szolgálat tett jelzést a rendőrség, valamint az Országos Mentőszolgálat felé.

Mezőőri szolgálatunk a turisztikai idényben 14 esetben alkalmazott figyelmeztetést tűzgyújtási tilalmat megszegő személyekkel szemben, valamint 9 esetben nyújtott segítséget a Szombathelyre érkező turisták számára.

1. Egyéb tevékenységek

Forgalomra alkalmatlan gépjárművek:

A közterület-felügyelők az értékelt időszakban összesen 334 esetben észleltek közterületen tárolt forgalomra alkalmatlan gépjárművet. Ezen időszakban 47 db gépjármű került elszállításra, amelyből 14 db gépjárművet a tulajdonosok a jogszabályban előírt költségek megfizetését követően kiváltottak. A fennmaradó 287 esetben a gépjármű üzembentartójának felszólítása eredményeként megállapítható, hogy a forgalomra alkalmatlan gépjárműveket a közterületről az üzembentartók önként elszállították.

A közterületi járőrszolgálat 63 esetben észlelt olyan gépjárművet, amely hatósági jelzéssel nem rendelkezett és 30 db olyan járművet, amely regisztrációs matrica alapján került azonosításra. A felügyelők „ideiglenes” rendszámmal ellátott járművet 1, míg külföldi hatósági jelzéssel ellátott gépjárművet 4 esetben észleltek a közterületen, amelyek forgalomra alkalmatlannak minősültek.

Az elszállított gépjárművek üzembentartói ellen a közösségi együttélés alapvető szabályának megszegése miatt a Közterület-felügyelet 38 esetben kezdeményezte közigazgatási hatósági eljárás megindítását.

A Közterület-felügyelet a tulajdonjogban történt változás bejegyzésének elmulasztása miatt a beszámolási időszakban 12 esetben kezdeményezte gépjármű forgalomból történő ideiglenes kivonását a vélelmezett tulajdonos lakóhelye szerint illetékes kormányablaknál.

A felügyelet a 2021. év második felében és 2022. év január-november hónapok közötti időszakban a közterületről elszállított és a szerződéses partner telephelyén található, a tulajdonosok által ki nem váltott 60 db gépjármű ügyében 2023. április-június hónapban igazságügyi műszaki szakértői véleményt készíttetett, és annak birtokában hatósági bizonyítvány kiállítását igényelte és kapta meg a Vas Vármegyei Kormányhivatal Szombathelyi Járási Hivatal Kormányablak Osztályától.

Azokban az esetekben, amikor a hatósági bizonyítvány alapján a járműhöz bármilyen záradék kötődik (pénzintézeti opció, bírósági, adóhatósági végrehajtási eljárás stb.), hozzájáruló nyilatkozat kiállítása és annak a Felügyelet részére történő megküldése érdekében kerestük fel az illetékes szerveket.

A beszámolási időszakban 58 db gépjármű került bontás végett átadásra a szerződéses partner részére. Ezenfelül 4 db jármű került átadásra szintén bontás végett a hulladékgazdálkodó részére, mert az alvázszámuk alapján Magyarországon nem kerültek regisztrálásra, nem találhatóak az országos nyilvántartásban.

A bontási átvételi igazolás birtokában kezdeményeztük az üzembentartó lakóhelye szerint illetékes kormányablaktól a járművek forgalomból történő végleges kivonását.

A Közterület-felügyelet által több éve beszállított és ki nem váltott gépjárművek közül 60 db gépjármű végleges kivonására került sor. Ezáltal biztosítottuk a telephely kapacitásának növelését.

Fent leírtak alapján Szombathely város területén **újabb közel 400 db parkolóhely** felszabadítását végezték el a Közterület-felügyelet munkatársai.

Büntetőeljárások:

A Közterület-felügyelet büntetőeljárást összesen 20 esetben kezdeményezett a Szombathelyi Rendőrkapitányság irányába az alábbi bűncselekmények elkövetésének alapos gyanúja miatt:

* 6 esetben „garázdaság”;
* 4 esetben „kábítószer birtoklása”;
* 2 esetben „rongálás”;
* 2 esetben „lopás”;
* 1 esetben „egyedi azonosító jellel visszaélés”;
* 1 esetben „hulladékgazdálkodás rendjének megsértése”;
* 1 esetben „rablás”;
* 1 esetben „állatkínzás”;
* 1 esetben „szeméremsértés”;
* 1 esetben „dolog elleni erőszakkal elkövetett lopás”.

A számok tükrében megállapítható, hogy a térfigyelő kamerarendszer modernizációja abszolút hatékonynak bizonyult a 2022. évhez képest. A bűncselekmények észlelése és a büntetőeljárások Közterület-felügyelet általi kezdeményezése a tavalyi évhez képest közel háromszorosára emelkedett.

Zöldterületen való várakozás miatti közigazgatási hatósági eljárás:

A közterület-felügyelők önálló intézkedései, a Szombathelyi Rendőrkapitányság feljelentései és a lakossági bejelentések alapján összesen 165 esetben indult közigazgatási hatósági eljárás az elkövetett szabályszegések miatt.

A 2022. évi beszámolót követően a 2023. évben 44 általános közigazgatási hatósági eljárás volt folyamatban. Az eljárások statisztikája 2023. évben az alábbiak szerint alakult:

|  |  |
| --- | --- |
| Megindított új közigazgatási hatósági eljárások | 165 db |
| Meghozott határozatok száma | 194 db |
| * ebből közigazgatási szankciók száma | 113 db |
| * figyelmeztetések száma | 110 db |
| * közigazgatási bírságok száma, összege | 3 db (40.000,- Ft) |
| * a jogsértés el nem követését megállapító határozatok száma | 81 db |
| Folyamatban lévő, még le nem zárt ügyek száma | 15 db |

Illegális hulladék elhelyezéssel kapcsolatos intézkedések:

A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 73 esetben történt közigazgatási eljárás megindításának kezdeményezése az adott időszakban.

A 2021. márciustól hatályban lévő, a köztisztaságot érintő központi jogszabályváltozások miatt a települési hulladék közterületen történő engedély nélküli lerakásával, elhelyezésével kapcsolatos eljárások hulladékgazdálkodási hatósági ügyként az elkövetés helye szerinti kormányhivatal mint területi hulladékgazdálkodási hatóság hatáskörébe kerültek.

Fenti jogszabályi változások alapján a 2021. március 13-ától számított időszakban a Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály a Szombathely vonatkozásában hatáskörrel és illetékességgel rendelkező szerv.

A Közterület-felügyelet együttműködése az előző évhez hasonlóan a 2023. év során is kiváló volt a Főosztállyal, folyamatos konzultáció zajlik a jogszabályok értelmezése, megfelelő és egységes alkalmazása kapcsán. A két hatóság között az elkövetők felderítésében is folyamatos volt a kapcsolattartás, valamint kölcsönös segítségnyújtás.

A Vas Vármegyei Kormányhivataltól rendszeresen bekérésre kerül a kezdeményezett közigazgatási hatósági eljárásokról szóló aktuális statisztika, amelyről tájékoztatjuk a Bűnmegelőzési, Közbiztonsági és Közrendvédelmi Bizottságot.

Közösségi együttélés szabályainak megszegése miatt indított közigazgatási eljárások:

A Közterület-felügyelet az Általános Hatósági Iroda felé összesen 79 esetben kezdeményezett közigazgatási hatósági eljárást az alábbiak szerint:

* 38 esetben „forgalomra alkalmatlan gépjármű közterületen történő engedély nélküli tárolása”;
* 34 esetben „hatósági engedély nélküli közterület-használat”;
* 5 esetben „közterületen történő póráz nélküli kutyasétáltatás”; valamint
* 2 esetben „közterületen történő 4 órát meghaladó tehergépjármű tárolás” miatt.

A közterületen végrehajtott fokozott ellenőrzések összegzéseként megállapítható, hogy a korábbi évek hatékony és eredményes ellenőrzéseinek köszönhetően az idei évben kevesebb közigazgatási hatósági eljárás kezdeményezése vált szükségessé.

1. **Szombathely város területén végrehajtott komplex városi nagytakarítás, valamint lomtalanítási program biztosítása**

Szombathely Megyei Jogú Város Önkormányzata az idei évben nagy hangsúlyt fektetett a város köztisztaságára, amelynek keretében számos alkalommal nagy forgalmú utcák, lakótelepi részek takarítására, útburkolati jelek újra festésére került sor. A Közterület-felügyelet munkatársai minden alkalommal biztosították a SZOVA NZrt. és a SZOMPARK Kft. részére, hogy munkájuk zavartalan, biztonságos és eredményes legyen. Az utcatakarítás előtti napon az adott helyszíneken mobil közlekedési jelzőtáblák kerültek kihelyezésre, amellyel a területek szakszerűen biztosítva lettek. Az utcatakarítás napján a felügyelők személyes jelenlétükkel, valamint a gépjárművek folyamatos eltávolításával, terület kiürítésével biztosították a munkálatokat.

A Közterület-felügyelet munkatársai 2023. évben az alábbi időpontokban és helyszíneken hajtottak végre területzárási, forgalomkorlátozási és területürítési feladatokat a projekt sikeres elvégzése érdekében:

1. 2023. március 28.: Szombathely, KRESZ-park;
2. 2023. március 29: Szombathely, Fő tér és Dr. Antall József tér;
3. 2023. április 4.: Szombathely, Domus Üzletközpont;
4. 2023. április 18.: Szombathely, Faludy Ferenc utca Kassák Lajos utca közötti szakasz;
5. 2023. április 20.: Szombathely, Kodály Zoltán utcai nagy parkoló;
6. 2023. április 25.: Szombathely, Szűrcsapó utca 2.;
7. 2023. április 27.: Szombathely, Szűrcsapó utca 4-6.;
8. 2023. május 3.: Szombathely, Bem József utca 21-23.;
9. 2023. május 9.: Szombathely, Stromfeld lakótelep 1. és 2. félkörív;
10. 2023. május 11.: Szombathely, Stromfeld lakótelep 3. és 4. félkörív;
11. 2023. május 16.: Szombathely, Éhen Gyula tér;
12. 2023. május 23.: Szombathely, Széll Kálmán utca;
13. 2023. május 25.: Szombathely, Perintparti sétány 6-16. szám közötti belső parkoló;
14. 2023. május 31.: Szombathely, Rohonci út 26-36. szám mögötti nagy parkoló;
15. 2023. június 6.: Szombathely, Szent Gellért utca, Körmendi utca – Fogaras utca közötti szakaszon;
16. 2023. június 8.: Szombathely, Szent Gellért utca, Fogaras utca – Hunyadi út közötti szakaszon;
17. 2023. június 13.: Szombathely, Dr. Szabolcs Zoltán utca – Patak utca;
18. 2023. június 15.: Szombathely, Alkotás utca – Vépi út;
19. 2023. június 20.: Szombathely, Barátság utca 3-17. közötti szakasz;
20. 2023. június 22.: Szombathely, Károlyi Antal utca;
21. 2023. június 27.: Szombathely, Szent István király utca;
22. 2023. június 29.: Szombathely, Bogáti út – Bogáti fasor;
23. 2023. július 5.: Szombathely, Ady tér 42. szám mögötti terület, fakivágás;
24. 2023. július 12.: Szombathely, Bem József utca 11. szám melletti parkoló;
25. 2023. július 14.: Szombathely, Bem József utca 13. szám melletti parkoló;
26. 2023. július 19.: Szombathely, Bem József utca 25. szám melletti parkoló;
27. 2023. július 24.: Szombathely, Kodály Zoltán utca és Kassák Lajos utca 3-5. közötti szakasz;
28. 2023. augusztus 7.: Szombathely, Bejczy István utca – Thököly Imre utca közötti nagy parkoló;
29. 2023. augusztus 8.: Szombathely, Szűrcsapó utca 26. előtti parkoló;
30. 2023. augusztus 9.: Szombathely, Sas utca;
31. 2023. augusztus 17.: Szombathely, Szent István szobor előtti parkoló;
32. 2023. szeptember 5.: Szombathely, Kodály Zoltán utca 3-13. szám mögötti parkoló;
33. 2023. szeptember 7.: Szombathely, Nagy László utca 17-21. szám előtti és 20-16. szám előtti parkoló;
34. 2023. szeptember 12.: Szombathely, Kodály Zoltán u. 3-13. szám előtti parkoló;
35. 2023. szeptember 14.: Szombathely, Gazdag Erzsi utca 1-13. szám mögötti parkoló;
36. 2023. szeptember 19.: Szombathely, Gazdag Erzsi utca 7-13. szám előtti parkoló és a Faludi Ferenc utca 2-6. szám mögötti parkoló;
37. 2023. szeptember 21.: Szombathely, Kassák Lajos utca 11. szám mögötti parkoló;
38. 2023. szeptember 26.: Szombathely, Bem József utca 31. szám előtti parkoló;
39. 2023. szeptember 29.: Szombathely, Bem József utca 6-18. szám előtti parkoló;
40. 2023. október 3.: Szombathely, Váci Mihály utca 13-35. szám előtti parkoló;
41. 2023. október 5.: Szombathely, Bolyai János utca 2. szám előtti és Bolyai János utca 3. szám mögötti parkoló;
42. 2023. október 10.: Szombathely, 11-es Huszár út 90-94. szám mögötti parkoló;
43. 2023. október 12.: Szombathely, 11-es Huszár út 106-110. szám mögötti parkoló;
44. 2023. október 17.: Szombathely, Pázmány Péter körút 28. szám körüli parkoló;
45. 2023. október 19.: Szombathely, Szent Gellért utca 45-47. szám előtti parkoló;
46. 2023. október 24.: Szombathely, Vörösmarty Mihály utca 31/A. szám mögött lévő belső parkoló;
47. 2023. október 26.: Szombathely, Fő tér.

A területzárások, illetve parkolóürítések során összesen **1157 gépjármű** tulajdonos személyének megállapítása, valamint kiértesítése vált szükségessé, az akadály- és balesetmentes munka elősegítésének érdekében.

A közterület-felügyelők közreműködtek továbbá a város területén a 2023. évben megszervezett és SZOVA NZrt. által végrehajtott lomtalanításban, a lakótelepi és a családi házas övezetekben egyaránt.

1. **Térfigyelő kamerarendszerrel kapcsolatos fejlesztések, intézkedések**
2. Kameraeszközök cseréi

Szombathely városában 2023-ban a közbiztonsági célú térfigyelő kamerarendszer betervezett fejlesztésének II. üteme valósult meg, amelynek során az alábbi helyszíneken az elavult Techson analóg kamerák cseréje történt meg:

* Szombathely, Pelikán park (hangszóróval);
* Szombathely, 48-as tér (hangszóróval);
* Szombathely, Március 15. tér (hangszóróval);
* Szombathely, Thököly Imre utcai körforgalom (hangszóróval);
* Szombathely, Fő tér Szentháromság szobor (hangszóró nélküli kamera).

A lecserélt kamerák kiválasztásánál prioritást élvezett Szombathely teljes belvárosa.

A térfigyelő kamerarendszer háttértárolója a 2022. évben megvalósult technikai fejlesztéseknek köszönhetően továbbra is alkalmas arra, hogy a közterület-felügyeletről szóló 1999. évi LXIII. törvény előírásainak megfelelően a rögzített felvételeket 30 napig tárolja.

A térfigyelő kamerák látószögei több helyszínen kiegészítésre kerültek, oly módon, hogy a belógó fák visszametszésére került sor a SZOMPARK Kft. által.

1. Mobil térfigyelőkamerák helyszínei, áthelyezései

2023. július hónapig az Oladi buszfordulónál (az Ernuszt Kelemen utca és a Márton Áron utca kereszteződésében) került kihelyezésre egy darab DAHUA típusú napelemes mobil kamera a szelektív hulladékgyűjtő sziget környékére illegálisan kihelyezett hulladék elkövetőinek megfigyelése, felderítése céljából.

A Nemzeti Adó- és Vámhivatal megkeresésére, a szakmai felülvizsgálatot követően a mobilkamera júliusban áthelyezésre került Szombathely, Brenner Park területére a Brenner-villa közvetlen környékének megfigyelésére. A közterületi zöldterületen várakozó gépjárművek nagy számban követtek el szabályszegéseket, valamint az állandó épületrongálások miatt is szükségessé vált a terület megfigyelése.

A kamera kihelyezése elérte a kívánt célt (többek között az épület nyitottságából fakadóan az illetéktelen személyek általi átjárhatóság megelőzését), visszaszorultak a hasonló cselekmények a környéken. A megfigyelés időszakában egy esetben történt illetéktelen behatolás az épületbe, amelyet a térfigyelő kamerarendszer rögzített. Ebben az esetben büntetőeljárás megindítását kezdeményeztük a Szombathelyi Rendőrkapitányság irányába.

2023. augusztusában az ingatlan tulajdonjogában változás történt. Az új tulajdonos intézkedéseket tett annak érdekében, hogy az épületet illetéktelenek által átjárhatatlanná tegye, ezért a térfigyelő kamera további használata indokolatlanná vált.

A Bűnmegelőzési, Közbiztonsági és Közrendvédelmi Bizottság 2023. szeptember 25-i ülésén 40/2023. (IX.25.) BKKB számú határozatában elfogadta azt a javaslatot, hogy a Brenner-villa területéről kerüljön áthelyezésre a mobilkamera a Szombathely, Hunyadi János út 51. melletti szelektív hulladékgyűjtő sziget környékének megfigyelésére (8205/12 hrsz-ú ingatlan).

Az Önkormányzat tulajdonában lévő egy darab STROPS típusú mobilkamera továbbra is a Parkerdőnél, a Jégpince utca – Mezei utca kereszteződésében van kihelyezve az illegális hulladéklerakást elkövető személyek felderítése érdekében.

A folyamatos ellenőrzések során megállapítható, hogy az adott helyszínre kihelyezett kettő darab 5 m3-es konténerbe nagy mennyiségű hulladékot helyeznek el az odalátogatók. A SZOVA NZrt. hulladékgazdálkodási igazgatójával és a Városüzemeltetési Osztállyal folytatott közös kooperáció eredményeként elmondható, hogy a sűrűbb konténerürítés, valamint a terület fokozottabb megfigyelése meghozta a kívánt eredményt. A megtett intézkedésekkel kapcsolatos észrevételek a Parkerdő területén élők, valamint az odalátogatók részéről abszolút pozitívak.

A Parkerdő területén az illegális hulladéklerakások megelőzésének, megakadályozásának érdekében 2020. évben a Szombathelyi Erdészeti Zrt.-től átvett 7 db kamera, valamint a Szombathelyi Erdészeti Zrt. által beszerzett és a térfigyelő kamerarendszerbe szintén beillesztett további 2 db kamera – amelyek állandó megfigyelését a Közterület-felügyelet végzi – stabilan, hatékonyan működik, az élő kameraképeknek köszönhetően számos jogsértő személy elkövetését dokumentálták, amelyből eredményes eljárások kerültek lefolytatásra.

A kihelyezett kameráknak és a Közterület-felügyelet munkatársai által végzett helyszíni ellenőrzéseknek, valamint hathatós intézkedéseiknek köszönhetően abszolút sikeresnek mondható volt a fenti döntés. A megfigyelt területen 2023-ban 20 esetben észleltünk illegális hulladéklerakást, amelyek alapján közigazgatási hatósági eljárások lefolytatását kezdeményeztük.

A frekventált helyszíneken a fokozott jelenlét és a visszatérő ellenőrzés továbbra is biztosított, mind a közterület-felügyelők, mind a mezőőri szolgálat által. A közbiztonsági helyzet értékelése alapján az érintett közterületeken továbbra is indokolt a kamerákkal történő megfigyelés.

1. **Közbiztonsági célú térfigyelő kamerarendszer által rögzített bűncselekmények, kiemelt események rögzítése:**

Az idei évben a térfigyelő kamerarendszer javítására, fejlesztésére is nagy hangsúlyt fektettünk. Ennek köszönhetően a 2023-as évben 20 esetben észlelt a Közterület-felügyelet bűncselekmény elkövetésének gyanújával kapcsolatos eseményt, amelynek köszönhetően a Szombathelyi Rendőrkapitánysággal szorosan együttműködve eredményes eljárásokat tudtunk abszolválni.

A teljesség igénye nélkül az alábbi kiemelt események kerültek rögzítésre:

* Szombathely, Parkerdő területe:

6 fős fiatal társaság az éjszakai órákban bódító hatású szert fogyasztott üvegpipából. Az a tény, hogy a csoport több tagja a helyszínre gépjárművel érkezett, súlyosbította az eljárás körülményeit.

* Szombathely, Ady téri buszpályaudvar és annak környéke:

Fenti helyszínen 2 esetben került rögzítésre garázda jellegű magatartást tanúsító személyek, csoportok rendbontó viselkedése. Az egyik esetben közel 15 főből álló csoport verekedését észlelte a térfigyelő szolgálat, majd tette meg a szükséges jelzéseket, intézkedéseket a rendőrség felé.

* Szombathely, Éhen Gyula tér:

A nyári időszakban 2 esetben került rögzítésre olyan esemény, amikor is a vasútállomásnál található kerékpártárolóból dolog elleni erőszak elkövetésével próbáltak meg kerékpárokat eltulajdonítani.

* Szombathely, Domus üzletközpont:

Fiatal személyekből álló társaság több tagja bódító hatású szert fogyasztott.

* Szombathely, Berzsenyi tér:

Egy személy több alkalommal tulajdonított el jogosulatlanul a frissen ültetett virágágyásokból zöldnövényeket.

* Szombathely, Fő tér:

Egy fiatal férfi a padon ülve szeméremsértő magatartást tanúsított, amely során a rendőrség megtette a szükséges intézkedéseket.

* Szombathely, Fő tér:

A 2023-as Szombathelyi Adventi Vásár nyitónapját megelőző éjszakán két fiatal próbál bejutni a lezárt Fő téri Mézeskalács Házikóba. A fóliát átszakítva sikerült egyiküknek betörni, majd társával egy doboz csokimikulással távoztak. Az elkövető személyek a helyszínen elfogásra kerültek.

Természetesen a felsorolt cselekményeken felül számos említésre méltó jogsértő magatartást sikerült rögzítenünk. Nagy számban volt tapasztalható olyan esemény, amikor kamerarendszeren keresztül észleltünk olyan személyeket, akik ellen országos körözés, nemzetközi elfogatóparancs volt elrendelve vagy éppen érvényes elővezetését kellett foganatosítania a rendőrségnek. Ezekben az esetekben a jelzés a rendőrség felé soron kívül megtörtént, s míg az adott személyek elfogása nem történt meg, addig a személyek nyomon követését elvégeztük.

A közúti közlekedési balesetekkel összefüggő kamerafelvételek kimentése szinte állandónak mondható a rendőrhatóság megkeresései alapján. Ezek a felvételek nagy segítséget nyújtanak, mint tárgyi bizonyítási eszköz az esetleges vitás eljárások kivizsgálásához, eredményes lefolytatásához.

1. **Társszervekkel való együttműködés**

A Közterület-felügyelet a 2021. évben felülvizsgált és megújított megállapodásai alapján 2023. évben is kiváló volt az együttműködés az alábbi szervezetekkel:

* Vas Vármegyei Rendőr-főkapitányság;
* Vas Vármegyei Katasztrófavédelmi Igazgatóság;
* Vas Vármegyei Polgárőr Szervezetek Szövetsége és az egyes polgárőr szervezetek;
* Fogyatékkal Élőket és Hajléktalanokat Ellátó Nonprofit Kft.;
* Vas Vármegyei Kormányhivatal (együttműködéssel nem rendelkező társszerv);
* Országos Rendőr-főkapitányság, Rendészeti Főigazgatóság, Ügyeleti Főosztály, Szombathelyi Hívásfogadó Központ (együttműködéssel nem rendelkező társszerv);
* Körmendi Rendvédelmi Technikum (együttműködéssel nem rendelkező társszerv).

A társszervekkel való hatékony közös együttműködésnek köszönhető az is, hogy az idei évben a turisztikai szezonban észlelték a térfigyelő szolgálatot ellátó kollégáink, hogy a Parkerdő területén a tűzgyújtási tilalom ellenére egy fiatal személyekből álló társaság nagyobb méretű tüzet rakott, majd azt felügyelet és eloltás nélkül a hangszórón keresztüli felszólítás ellenére hátra hagyta. Az észlelést követően a tűz biztonságosan eloltásra került, majd a Vas Vármegyei Katasztrófavédelmi Igazgatóság Szombathelyi Kirendeltségének illetékes osztálya a közigazgatási hatósági eljárást eredményesen lefolytatta.

A 2023-as évben 3 esetben kezdeményeztünk közigazgatási hatósági eljárást a Vas Vármegyei Kormányhivatal Szombathelyi Járási Hivatal Népegészségügyi Osztály felé dohányzás szabályainak megszegése miatt, mivel az intézkedés alá vont személyek a tiltás ellenére játszótéren dohányoztak.

A Közterület-felügyelet irodavezetője állandó meghívottként személyesen részt vesz a Bűnmegelőzési, Közbiztonsági és Közrendvédelmi Bizottság munkájában, továbbá a Kábítószerügyi Egyeztető Fórum (KEF) ülésein, rendezvényein is. A KEF február 24. napján tartott ülésének a Közterület-felügyelet Ady téri irodaháza adott otthont.

A Szombathelyi Rendőrkapitányság személyi állománya a Körmendi Rendvédelmi Technikum hallgatói állományával közösen külön megbízási szerződések alapján 2023. évben összesen 406 alkalommal 4872 órában láttak el térfigyelő szolgálati (operátori) feladatokat.

1. **Terület- és rendezvénybiztosítással, egyéb felkérésekkel kapcsolatos feladatvégrehajtás**

A Közterület-felügyelet munkatársai 2023. évben az alábbi megrendezésre került eseményeket biztosították:

* január 12.: Kraszna-Krausz Andor emléktáblájának koszorúzása;
* február 6.: Wagner András sétány avató ünnepsége;
* március 4.: Szombathely bombázásának 78. évfordulója alkalmából megrendezett megemlékezés;
* március 5.: Bringabörze a Vásárcsarnokban (kitelepüléssel végrehajtott);
* március 10.: XXVI. Vasi Jogásznap;
* március 15.: az 1848-49-es forradalom és szabadságharc tiszteletére rendezett ünnepségsorozat;
* március 18.: Diáktüntetés a Városháza előtt;
* március 23.: Megyei futóverseny a Sportligetben;
* március 31- április 10.: Húsvéti Vásár;
* május 28.: „Hősök Napja” rendezvény a Március 15. téren található hősi emlékműnél;
* június 4.: Nemzeti Összetartozás Napja;
* június 15-16.: Bloomsday fesztivál;
* június 16.: Nagy Imre és mártírtársai halálának 65. évfordulójával kapcsolatos városi megemlékezés;
* június 23.: TFA-FCC Tűzoltó verseny a Fő téren;
* június 23-25.: Emlékmű és Csónakázó-tó külső területe: Szent Iván-éji Vigasságok;
* június 30.: Isis Big Band fúvószenekar koncertje a Nyitott Városháza program keretében;
* augusztus 20.: Államalapító Szent István Király Ünnepe;
* augusztus 24-27.: XXII. Savaria Történelmi Karnevál;
* október 6.: az aradi vértanúk mártírhalálának 174. évfordulója alkalmából megrendezett városi megemlékezés;
* október 23.: az 1956-os forradalom és szabadságharc 67., a Magyar Köztársaság kikiáltásának 34. évfordulója alkalmából megtartott megemlékezés;
* október 30-31.: Mindenszentek és halottak napja a Jáki úti temetőnél;
* november 24-december 23.: Szombathelyi Adventi Vásár;
* november 30.: részvétel a Külső Védelmi Terv gyakorlaton.

Május hónapban az ELTE Bolyai János Gyakorló Általános Iskola és Gimnázium tanulói, valamint a Strong Cities Network képviselője tettek látogatást a Közterület-felügyeleten.

A közterület-felügyelők – a Szombathelyi Rendőrkapitányság vezetőjének megkeresése alapján – szeptember hónapban részt vettek a Rendőrség által szervezett, az iskolakezdéshez kapcsolódó közlekedésbiztonsági akcióban, amely során munkanapokon 07:00 és 07:45 közötti időszakban a Paragvári utca – Deák Ferenc utca kereszteződésében biztosították az iskolába érkező diákok gyalogosátkelőhelyen történő biztonságos, balesetmentes átkelését.

Az Arena Savariában megtartott rendezvények idején a Tószer téren található zöldterület védelme érdekében 2023. évben is számos alkalommal területzárási feladatokat hajtottak végre a közterület-felügyelők.

1. **Kapcsolattartás a lakossággal és a képviselőkkel**

A lakossági bejelentések fontosságát szem előtt tartva a Közterület-felügyeletre bármilyen módon (telefonon, e-mailen vagy személyesen) érkező bejelentések tekintetében a szükséges intézkedések megtételére minden alkalommal sor került, amennyiben azt a bejelentés jellege indokolta, úgy az intézkedések haladéktalanul, soron kívül végrehajtásra kerültek.

A Közterület-felügyelet önálló elektronikus bejelentő címmel rendelkezik. Az ide beérkező üzeneteket az irodavezető lehetőségeihez képest mindig személyesen válaszolja meg, ezzel is szorosabbra húzva a közvetlen kommunikációt a lakossággal.

A Közterület-felügyelet irodavezetője és a Közgyűlés tagjai között a kapcsolattartás folyamatos, napi rendszerességű. A képviselők által felvetett aktuális problémák azonnal megbeszélésre, valamint lehetőség szerint megoldására is kerülnek.

A 2023-as év precedens értékű abban az értelemben is, hogy az ország több városának rendészeti szervei megkereséssel éltek irányunkba, amely során segítséget kértek hivatalos eljárások lefolytatásához. A Közterület-felügyelet irányába az alábbi szervezetek éltek megkereséssel:

* Érd Megyei Jogú Város Polgármesteri Hivatala;
* Biatorbágyi Önkormányzati Rendészet;
* Mosonmagyaróvári Önkormányzati Rendészet;
* Répcelaki Közös Önkormányzati Hivatal;
* Győri Városrendészet;
* Szekszárd Megyei Jogú Város Polgármesteri Hivatala.

A megkereséseket követően a kapcsolattartás folyamatossá vált, a segítségnyújtást minden esetben maradéktalanul megadtuk.

1. **Fejlesztések a Közterület-felügyelet vonatkozásában**

A Közterület-felügyelet egyen- és formaruhát viselő állománya mindennapi munkavégzésének, munkakörülményeinek javítása érdekében több intézkedés történt a 2023-as évben. A személyi állomány ruházatának pótlása, azok szükség szerinti cseréje folyamatban van.

A Közterület-felügyelet által használt gépjárművek javítása, karbantartása folyamatos. A közterület-felügyelők által használt segédmotorkerékpárhoz rendszeresített bukósisakok komplett cseréje vált szükségessé, amely az idei évben megvalósult. A bukósisakok a közlekedésbiztonsági szempontokat figyelembe véve, úgy kerültek kialakításra, valamint megrendelésre, hogy a kommunikáció zavartalanul működjön a járőrtársak között. Ezért valamennyi védőeszközbe bluetooth alapú rádiórendszer került beépítésre.

Az Állategészségügyi és Ebrendészeti Szolgálat telephelyén az alábbi szükségessé váló fejlesztések valósultak meg:

* a bekerült ebek részére fenntartott kennelek világítóberendezésekkel kerültek ellátásra;
* az ebrendészek által használt gépjármű ellátásra került egy, a közterületen elhullott tetemek begyűjtésére alkalmas edényzettel;
* 10 db kutyaház felújításra került;
* 3 db új kutyaház került beszerzésre;
* az ebnyilvántartó rendszerhez való hozzáférések kialakításra kerültek, a gördülékeny munkavégzés, valamint a jogos állattartó személyek megállapítása érdekében.

A Közterület-felügyelet irodaházában az alábbi felújítások történtek meg:

* csaptelepek cseréje;
* világítóberendezések cseréje, azok karbantartása;
* az adminisztrációs munkafolyamatok megkönnyítése érdekében informatikai eszközök (1 munkaállomás teljes konfigurációval) beszerzése.

1. **Rendkívüli események:**

2023. június 26. napján az éjszakai órákban bűncselekmény észlelésére került sor a Közterület-felügyelet irodaháza (Szombathely, Ady tér 40. szám) előtt. Az észlelést követően a Felügyeleten szolgálatot teljesítő rendőr intézkedést kezdeményezett, amely során az elkövető személyek tettleg bántalmazták, és orrcsonttörést szenvedett. Ezt követően a felügyelők segítségével az elkövetők elfogásra, majd előállításra kerültek a Szombathelyi Rendőrkapitányságra.

2023. július 20. napján szolgálatteljesítés során személyi sérüléssel járó közúti közlekedési balesetet szenvedett kettő kollégánk Szombathely, Szelestey utca-Nádasdy utca kereszteződésében. A baleset során egy fő közterület-felügyelő könnyen sérült, őt az Országos Mentőszolgálat munkatársai további kivizsgálás céljából kórházba szállították. Ezt követően a kolléga 3 héten keresztül betegállományban volt. A szolgálati gépjármű azóta használhatatlan állapotban van, a becsült anyagi kár körülbelül 1.750.000,- Ft. A közúti közlekedési baleset bekövetkezéséért elmarasztaló határozat született az okozó személye ellen, a vizsgálat megállapította, hogy a Közterület-felügyelet munkatársai szabálysértést nem követtek el.

1. **Összegzés**

A fenti tájékoztatóban foglaltak alapján a Közterület-felügyelet 2023. január 1. és 2023. november 30. napja közötti munkavégzését tekintve az alábbi eredmények emelhetők ki:

1. a forgalomra alkalmatlan gépjárművekkel kapcsolatos eljárások eredményeként Szombathely város területén újabb, közel 400 db parkolóhely felszabadítását végezték el a Közterület-felügyelet munkatársai;
2. a Közterület-felügyelet összes intézkedéseinek száma 2022. évhez képest közel 50 %-kal tovább nőtt;
3. a Közterület-felügyelet kiemelt figyelmet fordított a szolgáltatóházak környékére és a lakótelepeken jogsértő személyekkel szembeni intézkedésekre, növelte az ellenőrzések számát és hatékonyságát;
4. 2023. évben összesen 5 helyszínen került kicserélésre közbiztonsági célú térfigyelő kamera;
5. hétköznapokon 19, illetve 21 óráig, valamint hétvégén továbbra is biztosított a közterületi jelenlét és az ellenőrzések;
6. az Állategészségügyi és Ebrendészeti Szolgálat ebrendészei folyamatosan elérhetőek, illetve rendkívüli esetekben hétvégén is berendelhetőek, valamint nagy mértékben nőtt az ebek örökbefogadásával kapcsolatos érdeklődés;
7. a közterületi járőrszolgálat a Redmine mobiltelefonos applikáción keresztül összesen 201 városüzemeltetési jellegű probléma megoldását kezdeményezte;
8. folytattuk az illegális hulladék lerakások elleni hatékony fellépést;
9. a Közterület-felügyelet társszervekkel való együttműködése továbbra is hatékony és eredményes, egyes társszervekkel a kapcsolattartás napi szintűvé vált;
10. a rendőrség irányába kezdeményezett büntetőeljárások száma közel háromszorosára emelkedett a 2022-es évhez képest.

**Szombathely**, 2023. december 1.

**(: Ágoston Sándor :)**

irodavezető